Hiert! Kyk hoe nael vollie op N2! | Netwerk24
Hiert! Kyk hoe nael vollie op N2!
Deur Jackie Kruger 26 September 2019 06:00
Die vryheid van ’n rondloper-volstruis wat op die N2 buite Mosselbaai in die Suid-Kaap gewaar is, was van korte duur.
Janine van Staden en haar gesin van Kimberley was Dinsdag omstreeks 08:45 ná ’n vakansie in Danabaai (buite Mosselbaai) op pad huis toe toe hulle die volstruis mooitjies agter die geel streep op die N2 gesien hardloop het. Dit was ’n ent voor die Mosselbaai-afrit in die rigting van George.
“Dit het gereën. Ek het eers nie die volstruis gesien nie, maar toe sê my man: ‘Maar my hel, dis ’n volstruis’,” sê sy.
’n Skermgreep uit ’n video van die volstruis wat Dinsdag op die N2 buite Mosselbaai hardloop. Foto: Video deur Janine van Staden
Hulle het hul motor se noodligte aangesit en agter die volstruis agter die geel streep aangery. Janine het ’n video geneem.
“Ons was bang hy word raakgery. Die volstruis was baie moeg en het half in ’n sloot gegly. Ek het hom baie jammer gekry,” sê sy.
Gelukkig het ander motoriste, onder wie ’n vragmotorbestuurder, ook agtergekom wat aan die gang is. Met die hulp van die motorbestuurders is die volstruis “af geblok” sodat hy nie voor die verkeer beland nie, sê sy.
Die volstruis is toe by die afrit na Mosselbaai af.
Volgens Janine het ’n vrou in ’n goudkleurige motor vooruit gery tot aan die afrit se onderkant, uitgespring en die verkeer gestop. Die volstruis het op ’n kol gras langs die afrit tot stilstand gekom. “Toe ons seker was dat die volstruis veilig is, het ons verder gery,” sê sy.
Die verkeersdienste in Mosselbaai het gesê sy beamptes het die volstruis in bedwang gehou totdat sy eienaar hom kom haal het. Die volstruis het uitgekom waar die draad langs die pad vermoedelik gesteel is.
KYK: Hoe ry dié kees ’n bok dan sit-sit so!